নিউ ইয়র্ক শহর এক সময় সমস্ত আমেরিকার রাজধানী ছিলো। এখন সমস্ত আমেরিকার রাজধানীতো নয়ই, এমনকি নিউ ইয়র্ক স্টেটের রাজধানীও নয়। নিউ ইয়র্ক স্টেটের রাজধানী আলবেনী। তবে স্টেটের রাজধানী সে হোক আর নাই-বা হোক, আজ থেকে বহু সময় আগে যে প্রশাসকরা নিউ ইয়র্ক রাজ্যের সীমানা আদায় করে নিয়েছিলন, তারা যে ভীষণ রকমের দূরদর্শী ছিলো তাতে কোনো সন্দেহ থাকে না। স্টেটের বেশিরভাগ অংশ উপকূল থেকে ভিতরের দিকে থাকলেও, দুই পাশ থেকে বন্ধ হতে থাকা ট্রেন কিংবা লিফট্‌ এর দুই দরজার মাঝে মানুষ যেমন করে একটা হাত ঢুকিয়ে দেয়, খানিকটা সেভাবেই আটলান্টিকের ভিতর যেন একটা হাত ঢুকিয়ে দিয়েছে নিউ ইয়র্ক স্টেইট। আটলান্টিকের ভিতর ঢুকিয়ে দেয়া নিউ ইয়র্ক স্টেটের সেই হাতই আজকের পৃথিবীর সবচাইতে দামী শহরগুলোর একটি, দ্যা সিটি অব নিউ ইয়র্ক বা নিউ ইয়র্ক শহর। হাতের পাঁচটা আঙ্গুলের মত নিউ ইয়র্ক শহরেরও আছে পাঁচটা ভাগঃ ব্রংকস্‌, ব্রুকলিন্‌, ম্যানহাটন্‌, কুইনস্‌ এবং স্ট্যাটেন আইল্যান্ড। আটলান্টিকের ভিতর ঢুকিয়ে দেয়া সেই হাতই আজকের পৃথিবীর শিল্প-সংস্কৃতি-স্থাপত্য, ব্যবসা-বাণিজ্য-রাজনীতির কেন্দ্রবিন্দু।